Elektronika is die studie van die vloei van ladings deur verskeie materiale en toestelle soos halfgeleiers, resistors, induktors, kapasitors, nanostrukture en vakuumbuise. Alle toepassings van elektronika behels die oordra van elektriese seine en/of inligting. Elektronika word beskou as 'n teoretiese vertakking van fisika maar die ontwerp en konstruksie van elektroniese stroombane om praktiese probleme op te los is noodsaaklike tegnieke in die velde van elektroniese- en rekenaaringenieurswese.
Die studie van nuwe halfgeleiertoestelle en verwante tegnologie word soms ook as 'n vertakking van fisika beskou. Hierde artikel fokus op die ingenieursaspekte van elektronika. Ander belangrike onderwerpe wat ook van toepassing is, is elektroniese afval en beroepsgesondheidsimpakte van die vervaardiging van halfgeleiertoestelle.
1 Oorsig van elektroniese stelsels en -stroombane
2 Elektroniese toestelle en komponente
3 Soorte stroombane
3.1 Analoë stroombane
3.2 Digitale stroombane
Oorsig van elektroniese stelsels en -stroombane[wysig]
Kommersiële digitale voltmeter wat gebruik word om 'n prototipe na te gaan
Elektroniese stelsels word gebruik om 'n wye verskeidenheid take te verrig. Die hoofgebruike van elektroniese stroombane sluit in:
Die beheer en verwerking van data.
Die omskakeling van/na en verspreiding van elektriese krag.
Beide hierdie toepassings behels die skep en/of bespeuring van elektromagnetiese velde en elektriese strome. Al is elektriese energie al vir 'n geruime tyd voor die laat 19de eeu gebruik vir die versending van data oor telegraaf- en telefoonlyne, het die ontwikkeling van elektronika eers eksponensieël begin groei na die uitvinding van die radio.
Een benadering tot die studie van 'n elektroniese stelsel is om dit as volg in drie dele te verdeel:
Toevoere – Elektroniese of meganiese sensore (of oorvormers). Hierdie toestelle neem seine/inligting vanaf 'n eksterne bron uit die fisiese wêreld en skakel hierdie seine/inligting om na elektriese strome/-spanning of digitale (hoë/lae) seine in die stelsel.
Seinverwerking – Hierdie stroombane dien om die toevoerseine te manipuleer, te interpreteer en om te skakel om hulle sodoende nuttig te maak vir 'n verlangde toepassing. Onlangs is baie komplekse seinverwerking moontlik gemaak deur gebruik te maak van digitale seinverwerkers.
Afvoere – Aandrywers of ander toestelle (soos omvormers) wat stroom-/spanningseine terug na 'n nuttige fisiese vorm omskakel (deur bv. 'n fisiese taak te verrig deur 'n motor te draai).
'n Televisiestel is 'n voorbeeld van 'n stelsel wat die drie dele bevat. Die televisie se toevoer bestaan uit 'n uitsending (wat deur 'n antenne ontvang word en deur 'n kabel n